Megnyílt a frankfurti repülőtér A-Plus terminálja – Világutazó
Október 10-én nyitotta meg a frankfurti nemzetközi repülőtér (Flughafen Frankfurt am Main) legújabb terminálrészét, az 1-es terminál 800 méteres meghosszabbítását az A-Plust, mely mintegy évi hat millió fővel növeli meg Európa egyik legnagyobb légikikötőjének utasforgalmi kapacitását. Az A-Plus terminál kifejezetten az óriások számára készült, mint a Boeing B747-es család és az Airbus A380-as.
A hét beállóhely közül négyet kifejezetten az Airbus A380-asra terveztek, ahol egyszerre három utashídon keresztül történhet a be-és kiszállítás. A további három helyen két utashíddal az Airbus A340-es és Boeing B747-es nagy gépeket tudják fogadni, de szükség esetén egyszerre akár 11 keskeny-törzsű gép fogadására is alkalmas az új terminálrész.
Az új komplexumot kizárólag a Lufthansa és partner légitársaságait tömörítő Star Alliance utasai használhatják.
Az A-Plusban a Lufthansa utasai számára öt új lounge kapott helyet, a mozgójárdák hosszabbak és szélesebbek lettek, a várakozók az üléseknél beépített akkufeltöltőket és USB-portokat használhatnak. 185 000 m² területű terminálrészen 60 üzlet és étterem is várja az utasokat, a biztonsági vizsgálat után ezeken az üzleti tereken át juthatnak a terminál belsejébe. Induljon a virtuális túra.
A 2-es terminál 1994-es megnyitása óta ez volt a legnagyobb építkezés a frankfurti repülőtér életében, hamarosan azonban elkezdődik a 3-as terminál építése, a kifutópályáktól délre az egykori amerikai légibázis helyén. Előreláthatólag az első ütemének átadása 2016/17 -re várható.